text: "A vegades les entitats ens trobem amb professors motivats, altres vegades veus que els centres posen barreres... La lluita contra l'estigma als instituts és imprescindible i cal la sinèrgia de tothom per fer-la possible" Amb aquestes paraules descrivia la seva situació una de les assistents a la jornada d'intercanvi d'experiències entorn a la lluita contra l'estigma en l'àmbit educatiu, organitzada el passat divendres a Torre Jussana. Al voltant d'una trentena de participants, tant activistes com professionals d'entitats de salut mental, van poder debatre i buscar solucions comunes per acabar amb els prejudicis, trencar el tabú i començar a parlar de forma oberta sobre salut mental als instituts, entre els més joves.
  Amb l'objectiu de posar sobre la taula les diferents experiències i mancances entorn les intervencions als instituts, la jornada va començar amb la següent pregunta: quins són els ingredients que necessitem per millorar la lluita contra l'estigma a l'àmbit educatiu? Les entitats assistents, tant aquelles que ja estan portant a terme algun projecte de lluita contra l'estigma en l'àmbit educatiu, com les que voldrien començar a treballar aquest tema en un futur, van poder dir la seva a través de diferents dinàmiques. Així, es van generar diversos debats en torn a la participació de l'activisme, la continuïtat del projecte, la implicació de l'equip docent o la relació entre família, professorat i entitats locals. "Anar picant portes d'institut en institut és esgotador. Necessitem, també, més suport per part de l'Administració", comentava una altra participant de la jornada.
  Una de les conclusions de la jornada va ser que cal donar continuïtat a aquest tipus de projecte de manera que la intervenció no es quedi només a l'aula, sinó que pugui arribar a tot l'entorn dels i les joves: famílies, activitats extraescolars, associacionisme educatiu i, en definitiva, a tots aquells àmbits que comptin amb la participació de persones joves. A més, es va parlar de la manca de recursos que sovint tenen les entitats a l'hora de desenvolupar el projecte, tant pel que fa als materials divulgatius, com a les persones implicades.
  En aquest sentit, des d'Obertament vam presentar les novetats del projecte What's up: com vas de salut mental?, una proposta que pretén abordar els 360º de l'alumnat i disposarà d'un espai web on tots els agents implicats - entitats de salut mental, juvenils, alumnat, professorat i famílies - podran trobar la informació i els recursos necessaris per implementar la lluita contra l'estigma entre els joves. A més, l'espai web també comptarà amb fòrums on els diferents usuaris podran intercanviar experiències, material audiovisual, formacions online, guies i recursos per tal que el professorat pugui desenvolupar el projecte amb les majors facilitats.
  El "What's up: com vas de salut mental?" també s'obre a tots els centres de Catalunya. Per tal de presentar el projecte i resoldre dubtes, la propera cita serà una sessió informativa el proper 5 de juliol al Palau Macaya de Barcelona (de 10h a 12h). Aquest cop l'acte estarà dirigit a professorat i professionals de l'educació que estigui interessat en saber com implementar fàcilment el projecte al seu centre.